32004D0233
L 071/30
JURNALUL OFÍCIAL AL UNIUNII EUROPENE
DECIZIA COMISIEI
din 4 martie 2004
de autorizare a unor laboratoare pentru controlul eficacității vaccinării împotriva turbării la unele carnivore domestice
[notificată cu numărul C(2004) 646]
(Text cu relevanță pentru SEE)
(2004/233/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 2000/258/CE a Consiliului din 20 martie 2000 privind desemnarea unui institut specific responsabil cu stabilirea criteriilor necesare pentru standardizarea testelor serologice de control al eficacității vaccinurilor antirabice (1), în special articolul 3,
întrucât:
(1)
Decizia 2001/296/CE a Comisiei din 29 martie 2001 de autorizare a unor laboratoare pentru controlul eficacității vaccinării împotriva turbării la unele carnivore domestice (2) a fost modificată de mai multe ori (3) în mod substanțial. Este necesar, din motive de claritate și de raționalitate, să se codifice decizia menționată.
(2)
Directiva 92/65/CEE a Consiliului din 13 iulie 1992 de definire a condițiilor de sănătate animală care reglementează comerțul și importurile în Comunitate de animale, material seminal, ovule și embrioni care nu se supun, în ceea ce privește condițiile de sănătate animală, reglementărilor comunitare specifice prevăzute la punctul (I) din anexa A la Directiva 90/425/CEE (4), prevede un sistem alternativ la carantina pentru introducerea unor carnivore domestice pe teritoriul unor state membre indemne de turbare. Aceste sistem presupune controlul eficacității vaccinării acestor animale printr-o titrare de anticorpi.
(3)
Laboratorul AFSSA de la Nancy, Franța, a fost desemnat prin Decizia 2000/258/CE ca institutul responsabil pentru stabilirea criteriilor necesare standardizării testelor serologice pentru controlul eficacității vaccinării antirabice.
(4)
Un sistem de teste de aptitudine a fost stabilit pentru titrarea anticorpilor turbării la carnivorele domestice vaccinate, în contextul măsurilor alternative la carantină.
(5)
Laboratorul AFSSA de la Nancy trebuie să utilizeze sistemul de teste de aptitudine pentru evaluarea laboratoarelor în vederea autorizării lor pentru efectuarea testelor serologice pe unele carnivore vaccinate împotriva turbării.
(6)
Mai multe state membre au prezentat cereri în vederea autorizării laboratoarelor pentru efectuarea analizelor, vizând controlul eficacității vaccinării împotriva turbării la unele carnivore domestice.
(7)
Laboratorul AFSSA de la Nancy a evaluat cererile comunicate de către statele membre și a transmis rezultatele acestei evaluări Comisiei.
(8)
Comisia, pe baza rezultatelor evaluării, poate stabili o listă cu laboratoarele autorizate pentru efectuarea titrării serologice a carnivorelor vaccinate împotriva turbării.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Laboratoarele prezentate de către statele membre și autorizate să realizeze analizele, în vederea controlului eficacității vaccinării împotriva turbării la unele carnivore domestice, sunt enumerate de anexa I.
Articolul 2
Decizia 2001/296/CE se abrogă.
Trimiterile la directiva abrogată se interpretează ca trimiteri la prezenta decizie și se citesc în conformitate cu tabelul de corespondență din anexa III.
Articolul 3
Prezenta decizie se adresează statelor membre.
Adoptată la Bruxelles, 4 martie 2004.